पुलिस अधीक्षक (ग्रामीण) राजन दुष्यंत के अनुसार बालेसर थानान्तर्गत भाटेलाई पुरोहितान निवासी कैलाश मांजू के पिता रामचन्द्र का सुबह निधन हो गया था। उनके अंतिम संस्कार में शामिल होने के लिए कैलाश के गांव आने की सूचना पर वृत्ताधिकारी (बालेसर) अजीतसिंह के नेतृत्व में ग्रामीण पुलिस और पुलिस कमिश्नरेट की टीम ने शाम को गांव की घेराबंदी की। पुलिस से घिरे कैलाश को भागने का मौका नहीं मिला और उसने खुद को पुलिस के हवाले कर दिया। उसे कड़ी सुरक्षा में बालेसर थाने लाया गया। पूछताछ के बाद उसे अपने रिश्तेदार पर जानलेवा हमला कर उसकी जीप जलाने के मामले में गिरफ्तार किया गया है।